Man kan analysere og lægge mange fantasifulde vinkler ned over ungdomskulturens nyeste fænomen: Krænkende sexvideoer delt på nettet, puttefester, hævnporno, sladder om mødomme i skoleblade og andet af samme skuffe. Bundlinjen er dog den samme, som den altid har været, lige siden pigerne faldt for de unge matroser, der lystigt gik i land ved Langelinie. Nemlig at der hos det mandlige køn findes gentlemen og dumme svin. Og ofte kan de desværre være svære at skelne fra hinanden.

Men mandlige gymnasieelever, der filmer piger uden tøj i situationer, de ikke bryder sig om, eller deler nøgenbilleder uden tilladelse på nettet, er slet og ret nogle dumme svin. Og de villige medløbere, der med et enkelt klik og et svedent grin sender billederne videre, er ikke bedre. De er dårligt opdraget, dårlige kammerater og muligvis endda kriminelle. Deres forældre må ransage sjælen og finde ud af, hvor den dårlige moral mon kommer fra. Kan teenagerne ikke finde ud af at behandle hinanden med respekt, når det handler om de allermest intime relationer, så er der desværre meget andet, de heller ikke kan finde ud af i livet.

Eksperter og pædagoger kan pege på, at de unge jo eksperimenterer, at de udfordrer seksualiteten, og at der eksisterer andre grænser for blufærdigheden i dag. Det gør der måske, og det kan være svært at blande sig i. Men grænsen overskrides, når pigen – for det går oftest ud over pigerne – føler sig krænket, nedværdiget og stigmatiseret. Sværere er det ikke. Nogen har forsøgt at forklare den krænkende adfærd med realityserier som Paradise Hotel, at de unge er vant til at se porno på nettet og vant til dele billeder af hinanden på diverse nettjenester. Men det meste af det er bortforklaringer. Ingen med et moralsk kompas, der er nogenlunde korrekt indstillet, er i tvivl om, hvornår de er i færd med at foretage en handling, der er krænkende, skadende og nedværdigende for et andet menneske – uanset om det er i skolegården, til gymnasiefesten eller på mobiltelefonen.

At lære børn og unge, hvordan de opfører sig på de sociale medier og i det offentlige rum, er først og fremmest forældrenes ansvar. Svigter de, må skolen og gymnasiet tage over. Og et gymnasium som Ordrup skal naturligvis på ingen måde acceptere, at et elevblad, der udgives med skolens navn på, indeholder sladder om sex og krænkende billeder. Det er muligt, at mobningen og chikanen med et forbud blot flytter andre steder hen, men skoler og gymnasier er som samfundets repræsentanter forpligtet til at markere, hvad der er rigtigt og forkert.

Distribution af pornografiske billeder af børn og unge under 18 år kan straffes, som det er sket for fem unge fyre, der har fået bøder i en af de aktuelle sager. I takt med at nye former for kriminalitet på nettet vokser, bør straffene følge med og skærpes – ikke kun for at tegne en tydelig streg i sandet over for de unge mænd, men også fordi chikane, mobning og krænkelser i den form, det har taget, kan være invaliderende for unge piger, som ikke altid er i stand til at skelne gentlemen fra dumme svin.